Αρκασόν

Το Αρκασόν (γαλλικά: Arcachon) είναι κοινότητα στη νοτιοδυτική Γαλλία, υπονομαρχία του νομού Ζιρόντ, στην περιοχή Νέα Ακουιτανία. Δημιουργήθηκε το 1857 με απόσπαση τμήματος της κοινότητας Λα Τεστ-ντε-Μπυς.

Είναι ένα δημοφιλές παραθαλάσσιο θέρετρο στις ακτές του Ατλαντικού, 65 χιλιόμετρα οδικώς νοτιοδυτικά του Μπορντώ, στο δάσος των Λαντ. Έχει αμμώδη παραλία και ήπιο κλίμα που θεωρείται ότι είναι ευνοϊκό για άτομα που πάσχουν από πνευμονικά νοσήματα. Είναι επίσης σημαντικό αλιευτικό λιμάνι. Ο πληθυσμός της κοινότητας ανέρχεται στους 11.284 κατοίκους (2017) και της αστικής περιοχής της σε 65.500 κατοίκους (2015).

Όπως και σε όλη την παράκτια ζώνη στον Ατλαντικό, την Κοτ ντ'Αρζάν, παρουσιάζεται το φαινόμενο της παλίρροιας που μερικές φορές μπορεί να γίνει επικίνδυνη και εκδίδεται καθημερινά ειδικό δελτίο παλιρροιών.

Το Αρκασόν αποτελεί τμήμα της πρώην επαρχίας της Γασκώνης.

Γεωγραφικά στοιχεία 

Η κοινότητα Αρκασόν βρίσκεται στη νότια όχθη του κόλπου Αρκασόν, έναν μεγάλο κόλπο του Ατλαντικού Ωκεανού που έχει σχήμα τριγώνου και συνδέεται με τη θάλασσα στη νοτιοδυτική γωνία του από ένα στενό κανάλι που θεωρείται ότι είναι αρκετά δύσκολο να πλοηγηθεί. Το τοπίο του κόλπου εξαρτάται έντονα από τις παλίρροιες και μπορεί να αλλάξει δραματικά κατά τη διάρκεια μιας μόνο ημέρας. 

Ο κόλπος φιλοξενεί μια πλούσια και ποικίλη άγρια φύση, ιδιαίτερα υδρόβια πτηνά, τα οποία μπορούν να παρατηρηθούν όλο το χρόνο. Πολλά τμήματα του κόλπου είναι χαρακτηρισμένα Φυσικές Προστατευόμενες Περιοχές και Περιοχές Περιορισμένης Πρόσβασης.Η πόλη επωφελείται από ένα τεράστιο δίκτυο ποδηλατοδρόμων γύρω από τον κόλπο. Υπάρχουν επίσης πολλοί πεζόδρομοι στην παλιά πόλη και κατά μήκος της προκυμαίας.

Στη νότια είσοδό του από τον Ατλαντικό Ωκεανό, ο κόλπος Αρκασόν συνορεύει με τον μεγαλύτερο αμμόλοφο της Ευρώπης, τον αμμόλοφο του Πιλά, που έχει μήκος περίπου 3 χιλιόμετρα, πλάτος 500 μέτρων, φτάνει τα 107 μέτρα σε ύψος και μετακινείται στην ενδοχώρα με ρυθμό 5 μέτρα το χρόνο.

Ο κόλπος περιβάλλεται από τον δρυμό των Λαντ με τις τεράστιες εκτάσεις πευκοδάσους του.

Κλίμα 
Ο καιρός είναι γενικά ήπιος με μεγάλη ηλιοφάνεια όλο το χρόνο. Οι βροχοπτώσεις είναι συχνές όλο το χρόνο. Η ετήσια βροχόπτωση κυμαίνεται γύρω στα 900 mm. Τα καλοκαίρια τείνουν να είναι μέτρια ζεστά και ξηρά, με θερμοκρασία που σπάνια υπερβαίνει τους 30 ° C. Οι χειμώνες είναι ήπιοι και κάπως βροχεροί, με περιστασιακούς ισχυρούς ανέμους. Η χιονόπτωση είναι σχεδόν ανύπαρκτη.

Ιστορία 

Η κοινότητα Αρκασόν είναι ένα δημοφιλές παραθαλάσσιο θέρετρο στις ακτές του Ατλαντικού, 65 χιλιόμετρα οδικώς νοτιοδυτικά του Μπορντώ στο δάσος των Λαντ. Έχει αμμώδη παραλία και ήπιο κλίμα που θεωρείται ότι είναι ευνοϊκό για τα άτομα που πάσχουν από πνευμονικά νοσήματα.

Η πόλη είναι γνωστή για την «Αρκασοναίζ», το όνομα για την αρχιτεκτονική των επαύλεων, η οποία είναι το αρχιτεκτονικό στυλ πολλών από τα παλαιότερα σπίτια που χτίστηκαν εκεί, ένας τύπος γοητευτικής βικτοριανής αρχιτεκτονικής.

Η πόλη Αρκασόν είναι μόλις 150 ετών. Πριν το 1857, όταν ο αυτοκράτορας Ναπολέων Γ' υπέγραψε το επίσημο πιστοποιητικό ίδρυσής της, ήταν απλώς ένα χωριό στο δάσος από πεύκα, βελανιδιές και φραουλιές, χωρίς δρόμους και αριθμούσε λιγότερους από 400 ανθρώπους, κυρίως αλιείς και αγρότες, που κατοικούσαν κυρίως σε ξύλινες καλύβες και όχι σε πραγματικές κατοικίες.

Τα προηγούμενα χρόνια, όταν κάποιοι γιατροί άρχισαν να συστήνουν τη θαλάσσια κολύμβηση, αναπτύχθηκαν τρεις θαλάσσιες εγκαταστάσεις από επιχειρηματίες ειδικά για την αστική τάξη του Μπορντώ και άλλους πλούσιους. Αυτή ήταν η αρχή ενός νέου τρόπου ζωής και ορισμένοι από τους ντόπιους διεκδίκησαν και πέτυχαν ανεξαρτησία  από την παρακείμενη κοινότητα Λα Τεστ-ντε-Μπυς, έτσι δημιουργήθηκε η νέα πόλη Αρκασόν.

Η πόλη χτίστηκε αρχικά γύρω από τέσσερις συνοικίες, η κάθε μία αντιστοιχώντας σε μια εποχή του έτους: ονομάστηκαν πόλεις: Πόλη του χειμώνα, της άνοιξης, του καλοκαιριού και πόλη του φθινοπώρου. Η Χειμερινή πόλη ήταν η περιοχή των ευκατάστατων αστών που έρχονταν από όλη την Ευρώπη για να απολαύσουν το ήπιο κλίμα του Αρκασόν κατά τη διάρκεια του χειμώνα και γνώρισε το απώγειό της την εποχή πριν τον Α 'Παγκόσμιο Πόλεμο.

Από το 1970, όπως και αλλού στη Γαλλία, το Αρκασόν και τα περίχωρά του έχουν υποβληθεί σε ένα μαζικό κύμα αστικής ανάπτυξης, με μεγάλες εκτάσεις και αστική εξάπλωση, κάπως καταστρέφοντας την αρχική αρχιτεκτονική και το φυσικό τοπίο.

Μέχρι σήμερα, η πόλη παραμένει ένα πλούσιο θέρετρο, που ζει ως επί το πλείστον από τον τουρισμό και φιλοξενεί μια μεγάλη κοινότητα συνταξιούχων. Πολλές προσωπικότητες και διάσημοι έχουν βίλες στη γειτονική πόλη Καπ-Φερέ, οι οποίες συνήθως παραμένουν κρυμμένες και απομονωμένες από την κοινή θέα.

Το Αρκασόν είναι επίσης ένα σημαντικό αλιευτικό λιμάνι, περήφανο για την ναυτική του ιστορία. Η περιοχή είναι γνωστή για τα στρείδια που καλλιεργούνται σε ειδικά ειδικά οστρεοτροφεία που είναι ορατά σε όλο τον κόλπο.

Συγκοινωνίες 
Το πλησιέστερο αεροδρόμιο είναι το αεροδρόμιο Μπορντώ Μερινιάκ. Η πόλη εξυπηρετείται καθημερινά σιδηροδρομικώς από το TER Νουβέλ Ακιταίν από το Μπορντώ και επίσης από το TGV Ατλαντίκ από το Παρίσι τα Σαββατοκύριακα. Οι δημόσιες συγκοινωνίες εκτελούνται με λεωφορεία.

Αξιοθέατα 

 Ο αμμόλοφος του Πιλά. Ο ψηλότερος αμμόλοφος στην Ευρώπη, με περισσότερους από ένα εκατομμύριο τουρίστες κάθε χρόνο. Η κορυφή ύψους 107 μέτρων είναι προσβάσιμη από σκάλες.

 Η Κοτ ντ'Αρζάν. Εκτεταμένη αμμώδης ευθεία έκταση εκτεθειμένη στον Ατλαντικό ωκεανό, με αμμόλοφους που κορυφώνονται στον αμμόλοφο του Πιλά.
 Το νησί των πτηνών. Ένα από τα αξιοθέατα της περιοχής του κόλπου του Αρκασόν.
 Η καλοκαιρινή πόλη. Είναι η καρδιά του Αρκασόν, με τις παραθαλάσσιες λεωφόρους του γεμάτες φοίνικες και πολυσύχναστους δρόμους γεμάτους καταστήματα, καφέ, εστιατόρια κλ. Αξιοσημείωτη είναι η πρόσφατα ανακαινισμένη αγορά που πωλεί τρόφιμα από τοπικούς παραγωγούς.
 Η Χειμερινή πόλη. Μια από τις ιστορικές συνοικίες της πόλης, στην κορυφή ενός μικρού λόφου, με πλούσιες βίλες. Η περιοχή προσφέρει γραφική θέα σε ολόκληρο τον κόλπο.
 Νοτρ-Νταμ-ντε-Πας. Είναι καθολική εκκλησία του 19ου αιώνα χτισμένη σε νεοβυζαντινή αρχιτεκτονική και αφιερωμένη στους ντόπιους ναυτικούς.
 Ο φάρος Καπ-Φερέστην είσοδο του κόλπου
 Το καζίνο της πόλης.

Εξωτερικοί σύνδεσμοι 

 Η επίσημη ιστοσελίδα της κοινότητας Αρκασόν (γαλλικά)
 Αρκασόν (αγγλικά)

Παραπομπές 

Πόλεις της Ακουιτανίας
Πόλεις της Γαλλίας